季長盡室來長沙留一月乃還邵陽作是詩送之
作者：釋德洪
朝代：宋

paragraphs: 邵陽歸去知幾里，萬頃斜陽渡湘水。
一葉扁舟共看山，伯鸞德耀俱風味。
山中信宿不忍去，班草松間呼不起。
波心月出卧不知，但愛松風吹醉耳。
朝來拾得浩蕩春，雪英紅雨紛桃李。
大鐘横撞山答響，遥知有寺藏層翠。
想見道人出迎客，犀顱戢戢三千指。
王事得從方外樂，佳處遲留固其理。
何當更和宿山詩，要看雲泉生逸氣。